24. FESTIVAL SLOVENSKEGA FILMA PORTOROŽ

**Gradivo za novinarje**

**O FESTIVALU**

Zgodovina Festivala slovenskega filma sega v 70. leta prejšnjega stoletja, ko je domača kinematografija – takrat še v kontekstu jugoslovanske – prvič pripravila pregled lastne produkcije in dogodek poimenovala *Teden domačega filma*. Z leti je dogodek zamenjal več prizorišč in imen – imeli smo *Maraton slovenskega filma*, *Dneve slovenskega filma*, pred dobrima dvema desetletjema pa je to postal (in ostal) Festival slovenskega filma (FSF).

Festival slovenskega filma je pregled slovenske avdiovizualne produkcije novih celovečernih, srednjemetražnih in kratkih igranih, dokumentarnih ter animiranih filmov. V posebno kategorijo so uvrščene tudi slovenske manjšinske koprodukcije, ki so plod vse pogostejšega mednarodnega povezovanja in sodelovanja filmskih ustvarjalcev. Na festivalu vsako leto podelimo nagrado Metoda Badjure za življenjsko delo, najuglednejšo nacionalno nagrado na področju filmskega ustvarjanja na Slovenskem. Strokovna žirija festivala podeljuje nagrade vesna za najvidnejše dosežke filmskih ustvarjalcev v preteklem letu. Vesna simbolizira priljubljeno filmsko junakinjo legendarnega istoimenskega filma, ki ga je leta 1955 režiral František Čap, režiser češkega rodu, ki danes predstavlja enega stebrov zgodovine slovenskega filma.

Težišče 24. FSF Portorož ostaja na **tekmovalnem in preglednem programu**, katerima se letos pridružujejo **posebne tematske projekcije.** Vse skupaj ponuja obsežen, skrbno izbran repertoar nove filmske produkcije. Poleg pregleda slovenske avdiovizualne bere preteklega leta pa festival ponuja tudi **strokovni program**, ki je v prvi vrsti namenjen filmskim ustvarjalcem, a se trudi z raznovrstnimi tematikami pritegniti tudi širše občinstvo. Glavni cilj strokovnega programa je ustvariti platformo za mednarodno povezovanje filmskih ustvarjalcev, za čezmejno pretakanje znanja in spodbujanje bodočih koprodukcij. Ob tem pa se v okviru strokovnega programa zvrsti tudi vrsta okroglih miz, delavnic in razprav z različnih področij filmske ustvarjalnosti.

**BADJUROVA NAGRAJENKA 2021**

 **je inovatorka in inženirka filmskega zvoka Emilija Soklič**. Nagrajenko oz. nagrajenca vsako leto izbere strokovna komisija, ki jo Slovenski filmski center oblikuje glede na priporočila širše strokovne javnosti. Člani komisije za nagrado Metoda Badjure v letu 2021 so bili: Jelka Stergel, Polona Juh, Viva Videnović, Boris Petkovič in Dušan Milavec, predsednik. Nagrada bo podeljena na slavnostnem odprtju 24. Festivala slovenskega filma, v torek, 12. oktobra, v Glavni dvorani Avditorija Portorož.

 **Dosedanji prejemniki nagrade Metoda Badjure za življenjsko delo**

Konrad (Koni) Steinbacher (2020), Andrej Zdravič (2019), Tugo Štiglic (2018), Franci Zajc (2017), Dušan Milavec (2016), Dunja Klemenc (2015), Hanna Preuss (2014), Karpo Godina (2013), Alenka Bartl Prevoršek (2012), Ljubo Struna (2011), Filip Robar Dorin (2010), Mako Sajko (2009), Milan Ljubić (2008), Mirjana Borčić (2007), Peter Zobec (2006), Jože Pogačnik (2005), Vojko Duletič (2004), Rudi Vaupotič (2003), Jože Gale (2002), Matjaž Klopčič (2001), Jane Kavčič (2000), Boštjan Hladnik (1999), Rudi Omota (1998), Berta Meglič (1997), Jože Babič (1996), Ivan Marinšek in Dušan Povh (1995).

**24. FESTIVAL SLOVENSKEGA FILMA PORTOROŽ**

Preteko leto smo festival zaradi težavne epidemiološke situacije začasno preselili v prestolnico in odločitev se je izkazala za pravilno, saj je bil 23. FSF zadnji večji kulturni dogodek, izpeljan tudi v živi obliki, pred popolnim zaprtjem države. Letos se festival spet vrača v Portorož. Tam je pognal korenine in želeli smo, da to odraža tudi njegovo ime, zato smo njegovo 24. edicijo tudi **uradno preimenovali v 24. Festival slovenskega filma Portorož**. 24. FSF Portorož bo potekal **od 12. do 17. oktobra** 2021, njegovo taktirko pa je iz rok Jelke Stergel prevzel **novi direktor**, filmski in televizijski scenarist in režiser **Bojan Labović**.

Festival se bo odvijal na dveh prizoriščih – **v Avditoriju Portorož in na Razstavišču Monfort**. **Obe prizorišči imata status glavnega prizorišča in na obeh bodo potekale projekcije tako tekmovalnega kot tudi preglednega in posebnega programa.** Dodatno festivalsko prizorišče je **Gledališče Tartini v Piranu**, kjer bosta v dopoldanskih urah potekali dve brezplačni matineji – starejšim obiskovalcem bo namenjena klasika *Tistega lepega dne*, najmlajšim gledalcem pa *Čarobni svet animacije*, sklop najlepših slovenskih animiranih filmov za otroke po izboru DSAF. V Gledališču Tartini bo tudi predstavitev revije Dnevi slovenskega filma v Beogradu. V **Ljubljani** pa bo že v ponedeljek, 11. 10., v **Hotelu Slon** potekal predfestivalski dogodek, delavnica z Mitjo Okornom in Janom Belclom.

V sklopu festivala bo v Beli dvorani Avdiotrija Portorož Slovenska kinoteka organizirala **razstavo** **o** Badjurovi nagrajenki 2021, gospe **Emiliji Soklič**. **Otvoritev razstave bo v torek, 12. oktobra, ob 18. uri**.

Letos med Avditorijem in Monfortom ne bo organiziranega avtobusnega prevoza, pač pa bo akreditiranim obiskovalcem festivala za lažje prehajanje med glavnima prizoriščema na voljo nekaj koles, hkrati pa bi vas želeli spodbuditi, da, če je le mogoče, na festival pridete »opremljeni« z lastnimi kolesi, skiroji in drugimi brezogljičnimi prevoznimi sredstvi ter tako mimogrede poskrbite še za boljše počutje med projekcijami. Čeprav si ne delamo utvar, da smo ekološko popolnoma neoporečen festival, bi vendarle želeli po svojih močeh **prispevati k manjšemu obremenjevanju okolja**. Zato letos ne bomo uporabljali plastenk in embalaže za enkratno uporabo, ampak vam bomo namesto tega ponudili vodo iz bidonov in kozarce za večkratno uporabo.

Radi bi opozorili tudi na **večerni** **glasbeni program**, ki bo potekal od četrtka do sobote na **Razstavišču Monfort** in je letos še posebej skrbno načrtovan. Kurator festivalskega glasbenega programa je namreč glasbeni poznavalec **Brane Rončel**, ki je pripravil izjemno zanimiv in kakovosten program; več o njem si lahko preberete v nadaljevanju. Koncerti so namenjeni kar najširši publiki, vstop nanje pa bo brezplačen.

Z letošnjim letom festival uvaja tudi nekaj novosti. Prva je **filmski evro za študente filma**, s katerim želimo študentom ljubljanske AGRFT in Akademije umetnosti Univerze v Novi Gorici, kjer je spremljanje festivala del učnega procesa, omogočiti bivanje na festivalu. Menimo, da je za mlade, nadebudne filmarje še kako pomemben živi stik z domačo filmsko ustvarjalnostjo in stroko, zato želimo, da so kar najbolj vpeti v festivalsko dogajanje. Da bi bili lahko na festivalu prisotni vse festivalske dni, smo uvedli **simbolični prispevek 1 evra ob vsaki kupljeni ali prevzeti vstopnici**. Filmski evro bo že vštet v ceno vstopnice, ki bo zato tudi nekoliko višja kot pretekla leta, hkrati pa bo ta prispevek potrebno plačati tudi ob prevzemu vstopnic, ki so bile doslej brezplačne. Poravnali ga bodo tako akreditirani gostje in študentje kot tudi občani občine Piran ter povabljenci na otvoritveno in zaključno slovesnost. **Plačila bodo oproščeni le akreditirani novinarji, ki so na festivalskih projekcijah prisotni po službeni dolžnosti.**

Letošnji filmski program je po dnevih smiselno organiziran v **tematske sklope**, in sicer DANES NEKOČ, kadar gre za filme, ki se spogledujejo z zgodovino ali pa je slednja vzrok sedanjosti, LOKALNO DALEČ, kadar je zgodba tu pred nami, pa je ne vidimo in nam jo razkrije film, GLOBALNO BLIZU, kadar se je zgodilo daleč, pa na neki način zadeva tudi nas, PRETEKLA SODOBNOST, kadar se zdi, da je vseeno, ali se zgodba filma zgodi včeraj, danes ali v prihodnosti, in ODPRTO OKOLJE, kadar se film posveti okolju ali pa okolje filmu, skratka, kadar je oko kamere pretežno zunaj. Vsakemu tematskemu sklopu je posvečen en dan festivala. Prav tako je **spremenjen način predvajanja kratkih filmov**, ki ne bodo več predvajani kot predfilmi celovečercev, ampak bodo povezani v sklope in predvajani samostojno.

Festival uvaja tudi naziv **»prijatelj slovenskega filma«**. To bo častni gost, ki ga veže tesna vez bodisi s slovensko publiko bodisi s slovensko filmsko produkcijo. Letošnji »prijatelj slovenskega filma« je srbski režiser **Slobodan Šijan**, čigar kultni filmi, kot sta *Kdo neki tam poje* in *Maratonci tečejo častni krog*, so v Sloveniji med najbolj gledanimi. Slobodan Šijan bo na festivalu prisoten ves čas trajanja festivala. **Častni pokrovitelj festivala** pa je letos predsednik Republike Slovenije, gospod **Borut Pahor**.

Za lažjo navigacijo po festivalskih programih bo na vseh festivalskih materialih natisnjena **QR koda**, s pomočjo katere boste lahko hitro dostopali **do festivalskega urnika** na spletni strani.

Osrednji slovenski filmski dogodek bo v slabem tednu dni ponudil pregled izbrane slovenske filmske produkcije igranih, dokumentarnih in animiranih filmov vseh dolžin. V pregled programske komisije je prispelo **125 prijav**, v uradni program festivala pa se je uvrstilo **87 filmov**, od tega **54** v tekmovalni program: 10 celovečernih filmov, 10 manjšinskih koprodukcij, 2 srednjemetražna, 20 kratkih in 12 študijskih filmov.

Nazadnje naj opozorimo še na pogoje za vstop na festivalske dogodke, ki jih narekuje trenutna epidemiološka situacija. Vse festivalske projekcije in dogodki bodo usklajeni s trenutno veljavnimi ukrepi za zajezitev širjenja okužb. Za vstop na festivalske dogodke bosta potrebna **izpolnjevanje pogoja PCT** in **obvezna uporaba zaščitne maske** na vseh festivalskih prizoriščih. Da bi bilo dokazovanje izpolnjevanja pogojev obiskovalcem kar najbolj prijazno, smo uvedli **festivalske zapestnice**. Vsak dan boste ob prvem prihodu na festival pokazali dokazilo o izpolnjevanju pogoja PCT, potem pa boste prejeli zapestnico, s katero boste tekom dneva lahko prehajali med prizorišči, ne da bi bilo potrebno ponovno kazati dokazila. Zapestnice niso obvezne, namenjene so zgolj enostavnejšemu prehajanju obiskovalcev med festivalskimi prizorišči. Kdor zapestnice ne bo želel nositi, bo ob vsakem ponovnem vstopu na prizorišče pokazal dokazilo o izpolnjevanju PCT. Če se bodo zahteve in pogoji tekom festivala spremenili, boste o tem naknadno obveščeni.

**PROGRAMSKI SKLOPI 24. FSF PORTOROŽ**

Selektorji programapublicistka in filmska kritičarka **Veronika Zakonjšek**, filmski teoretik **Nace Zavrl** in direktor festivala **Bojan Labović** so izbrali in oblikovaliprogram letošnjega festivala, ki je razvrščen v sledeče sklope:

**TEKMOVALNI PROGRAM:**

***Celovečerni filmi:***

1. AMEBA, Blaž Završnik, 72', igrani
2. FILMSKI OBZORNIK 80 – METKA, MEKI, Nika Autor, 78', dokumentarni
3. INVENTURA, Darko Sinko, 105', igrani
4. ISKRE V ČASU – SVETOVNI RAČUNALNIšKI PODVIG, Jurij Gruden, 81', dokumentarni
5. NEKOČ SO BILI LJUDJE, Goran Vojnović, 89', igrani
6. ODPUŠČANJE, Marija Zidar, 82', dokumentarni
7. PRASICA, SLABŠALNI IZRAZ ZA ŽENSKO, Tijana Zinajić, 89', igrani
8. SANREMO, Miroslav Mandić, 85', igrani
9. SEPTEMBRSKA KLASA, Igor Šterk, 77', dokumentarni
10. ZASTOJ, Vinko Möderndorfer, 87', igrani

***Manjšinske koprodukcije:***

1. HOMO, Igor Ivanov, 96', igrani
2. KAZENSKI STREL, Rok Biček, 15', kratki igrani
3. MODELAR, Petr Zelenka, 109', igrani
4. MORENA, Antoneta Alamat Kusijanović, 94', igrani
5. NEBESA, Srđan Dragojević, 122', igrani
6. OAZA, Ivan Ikić, 122', igrani
7. PO TAMBURI, Stanislav Tomić, 85', igrani
8. STAREC IN ŠTORKLJA, Tomislav Jelinčić, 76', dokumentarni
9. TELESCE, Laura Samani, 89', igrani
10. ŽICA, Tiha K. Gudac, 75', dokumentarni

***Srednjemetražni filmi:***

1. POZABLJENI GROB, Zvezdan Martić, 50', dokumentarni
2. SINOVI BURJE, Miha Čelar, 63', dokumentarni

***Kratki filmi:***

1. 91, Luka Štigl, 26', igrani
2. BABIČINO SEKSUALNO ŽIVLJENJE, Urška Djukić Emilie Pigeard, 14', animirani
3. DELAVCI ZAPUŠČAJO TOVARNO, Neja Tomšič, 20', dokumentarni
4. KOMAJ ČAKAM, DA PRIDEŠ, Tomaž Grom, 29', dokumentarni
5. LABOD, Evelin Bizjak, Neja Rakušček, Monika Rusak, Ružica Anja Tadić, Tjaša Tomc, 6', dokumentarni
6. LOVORIKA, Mitja Manček, 3', animirani
7. MAGICAL CASTLE IS HERE, Ester Ivakič, 3', eksperimentalni
8. NE MORETE ME AVTOMATIZIRATI, Katarina Jazbec, 20', dokumentarni
9. OPAZOVALEC SMRTI, Jani Sever, 15', dokumentarni
10. OSVOBODITEV LIBIDA, Žiga Virc, 18', igrani
11. POKAŽI MI SVOJO ROKO & DAJ NO, Robi Predanič, Alen Predanič, 5', igrano-eksperimentalni
12. POSLEDNJI DAN PATRIARHATA, Olmo Omerzu, 16', igrani
13. SESTRE, Kukla, 23', igrani
14. SPACAPUFI, Jaka Ivanc, 11', animirani
15. STEAKHOUSE, Špela Čadež, 9', animirani
16. SUDDEN GUST OF WIND, Davor Kralj, 9', igrani
17. SUTHERLAND V OKVIRJU, Matjaž Jamnik, Gaja Naja Rojec, 21', dokumentarni
18. TA PRESNETA OČETOVA KAMERA!, Miloš Tomić, 7', animirani
19. ULOV, Ana Gruden, 20', igrani
20. VDOR, Matevž Jerman, Niko Novak, 11', eksperimentalni

***Študijski filmi:***

1. BELA, ČRNA IN PRAVA LJUBEZEN, Anja Paternoster, AU – UNG, 5', animirani
2. ČUTENJE GIBA, Margareta Grujić, AGRFT, 14', dokumentarni
3. DESETI BRAT, Ajda Zupan, ALU, 3', eksperimentalni
4. DISMORFIJA, Amadeja Kirbiš, AU – UNG, 3', animirani
5. FOUR OF A KIND, Nika Karner, AU – UNG, 3', animirani
6. HKRATI NAOKOLI, Dunja Rahovsky Šuligoj, ALU, 2', eksperimentalni
7. JANKO ŽONTA, Aleksander Kogoj Jr., AGRFT, 25', igrani
8. MAKS, Martin Draksler, AGRFT, 18', igrani
9. (NE)VIDNI, Anže Grčar, AGRFT, 16', dokumentarni
10. OTAVA, Lana Bregar, AGRFT, 15', igrani
11. PEPELNI DROBCI, Aljoša Nikolić, AGRFT, 12', dokumentarni
12. TRANSNEBESNA ŽELEZNICA, Ivana Vogrinc Vidali, AGRFT, 15', igrani

**URADNI PREGLEDNI PROGRAM:**

***Celovečerni (igrani in dokumentarni) filmi:***

1. NASLEDNJA POSTAJA KIOSK, Jasna Hribernik, 72', dokumentarni
2. SKRIVNOSTI Z BEETHOVNOVE ULICE, Aljaž Bastič, 74',igrano–dokumentarni

***Srednjemetražni filmi:***

1. IDEALNA MESTA, Amir Muratović, 53', dokumentarni
2. KAVČIČEV ZAPISNIK, Slavko Hren, 51', dokumentarni
3. ORLEK: KNAP'N'ROLL, Maja Pavlin, 55', dokumentarni
4. VMESNI ČAS, Dušan Moravec, 51', dokumentarni

***Kratki filmi:***

1. MESTO IN BARVA, TANGO, Mojca Zlokarnik, 4', animirani
2. NA SVOJIH NOGAH, Elena Chiechio, 10', dokumentarni
3. NADIA V IRANSKI ŠOLI, Maja Malus, 11', dokumentarni
4. NOSTALGIJA PRIHODNOSTI, August Adrian Braatz, 6', eksperimentalni
5. QUALITY TIME TOGETHER, Boris T. Matić, 10', igrano-eksperimentalni
6. SVETOVNI TEATER, Matic Perčič, 5', animirani
7. TAKO ZRASTE… KRT, Miha Kalan in Jernej Žmitek, 5', animirani
8. TAKO ZRASTE… MORSKI KONJIČEK, Miha Kalan in Jernej Žmitek, 5', animirani
9. VDIH, OD ZAČETKA, Andreja Kranjec, 14', igrani

***Študijski filmi:***

1. ANTON, Jan Krevatin, ADU ZG, 8', igrani
2. BARD, Luka Mavrič, AU – UNG, 2', animirani
3. FATAMORGANA, Lana Bregar, AGRFT, 23', igrani
4. KJE SE BOM ZBUDIL JUTRI?, David Champaigne, AGRFT, 14', dokumentarni
5. KRPAN, Juš Hrastnik, AGRFT, 14', igrani
6. LAZARUS, Ivana Kalc, AU – UNG, 25', eksperimentalni
7. PRELOM, Juš Hrastnik, AGRFT, 12', dokumentarni
8. SPRINTAJ MI LJUBEZEN, Sara Polanc, AGRFT, 21', igrani
9. TIME IS A PHYSICAL DIMENSION, Ivana Kalc, AU – UNG, 1', eksperimentalni
10. VIDA, Pietro Cromaz, AU – UNG, 15', igrani

**POSEBNI PROGRAM:**

1. BREXIT V NEPOLITIČNEM ZRCALU, Nina Kojima, 83', celovečerni dokumentarni
2. DESIRE IN YOU, Vid Merčun, 79', celovečerni igrani
3. DIVJA SLOVENIJA, Matej Vranič, 83', celovečerni dokumentarni
4. JEREBIKA, ŠTRUDELJ, PLES PA ŠE KAJ, Martin Draksler, Jure Novak, 121', celovečerni igrani
5. LOPOVI IN POLICAJI, udeleženci filmske šole, 14', kratki igrani
6. PIRAN UNDERGROUND, Iztok Aberšek, 70',celovečerniigrano–dokumentarni
7. STO LET OD KOROŠKEGA PLEBISCITA, Valentin Pečenko, 48', srednjemetražni dokumentarni
8. ZA VEDNO TU, SLOVENCI OD KRASA DO MORJA, Magda Lapajne, 51', srednjemetražni dokumentarni

**ŽIRIJE IN NAGRADE**

**Strokovno žirijo za celovečerne filme sestavljajo:**

* + PRIMOŽ BEZJAK, dramski in filmski igralec,
	+ DANA BUDISAVLJEVIĆ, filmska režiserka in producentka,
	+ ŽELIMIR ŽILNIK, filmski režiser in scenarist.

**Primož Bezjak** (1977), igralec, gibalec/plesalec, koreograf in performer, je v slovenskem gledališkem prostoru dejavno navzoč že vsaj od leta 1999, ko je postal redni član skupine Betontanc. Od takrat je aktiven tako v okviru gledaliških institucij kot neodvisne plesne in gledališke produkcije, v mednarodnih koprodukcijah in na filmu. Od leta 2008 je stalni član Slovenskega mladinskega gledališča in od leta 2010 član kolektiva Beton Ltd. Prejemnik zlate ptice (2003), Župančičeve nagrade (2011) ter vesne za glavno moško vlogo (2020).

**Dana Budisavljević** (Zagreb, 1975) je diplomirala iz filmske in televizijske montaže na Akademiji za dramsko umetnost v Zagrebu. Sprva je delala kot montažerka, asistentka produkcije in organizatorica filmskih festivalov. Njen režijski prvenec je bil dokumentarni film *Vse pet!* (2004), širšo prepoznavnost pa je dosegla z avtobiografskim dokumentarcem *Nije ti život pjesma Havaja* (2012), ki govori o razkritju spolne usmerjenosti. Kot producentka se je podpisala pod dokumentarno serijo *Betonski spavači* v režiji Saše Bana ter filmi, kot sta *Lijepo mi je s tobom znaš* Eve Kraljević in *Onda vidim Tanju* Juraja Lerotića. Danin dolgometražni prvenec *Dnevnik Diane Budisavljević* je eden najvidnejših in najbolj odmevnih filmov zadnjega desetletja na Hrvaškem in v regiji. Po zmagoslavju na filmskem festivalu v Pulju je osvojil še 20 nagrad in doživel redno distribucijo v kinematografih na Hrvaškem, v Srbiji, BiH in Sloveniji.

**Želimir Žilnik** (rojen leta 1942 v Jugoslaviji) je filmski ustvarjalec iz Novega Sada. V svoji izjemno plodoviti karieri je posnel več kot 50 celovečernih in kratkih filmov, ki so bili prikazani na filmskih festivalih po vsem svetu, med drugim v Berlinu, Torontu, Rotterdamu, Moskvi in Oberhausnu. Od konca 60-ih let so mu njegovi družbeno angažirani filmi v nekdanji Jugoslaviji prinašali priznanja, zaradi neomajne kritike vladnega aparata pa v 70-ih in 90-ih letih tudi cenzuro. Vse njegovo delo zaznamuje sposobnost opazovanja in iskanja vznemirljivih zgodb v življenju navadnih ljudi.

**Strokovna žirija za celovečerne filme podeli nagrado vesna za:** najboljši celovečerni film, najboljšo režijo, najboljši scenarij, najboljšo glavno žensko vlogo, najboljšo glavno moško vlogo, najboljšo stransko žensko vlogo, najboljšo stransko moško vlogo, najboljšo fotografijo, najboljšo izvirno glasbo, najboljšo montažo, najboljšo scenografijo, najboljšo kostumografijo, najboljšo masko, najboljši zvok in najboljšo manjšinsko koprodukcijo. V primeru, da nagrade za najboljši celovečerni film ne prejme igrani film, strokovna žirija podeli dodatno nagrado vesna za najboljši celovečerni igrani film. Nagrado za najboljši celovečerni film lahko prejmejo le dela, ki imajo večinski producentski delež slovenskih producentov ali so pretežno posneta v slovenskem jeziku.

**Strokovno žirijo za kratke igrane, dokumentarne, eksperimentalne, animirane in študijske filme sestavljajo:**

* + ROBERT ČERNELČ, filmski režiser in vizualni umetnik
	+ MATJAŽ IVANIŠIN, filmski režiser in scenarist
	+ HANA REPŠE, pedagoginja in programski vodja festivala Enimation

**Robert Černelč** (1970) je zaključil študij slikarstva na Akademiji za likovno umetnost v Ljubljani in študij filmske režije na Akademiji za gledališče, radio, film in televizijo. Ukvarja se s filmom, scenografijo, videom in slikarstvom in je član Društva slovenskih režiserjev. Od leta 2015 predava na ALUO in AGRFT v Ljubljani.

**Matjaž Ivanišin** (rojen leta 1981 v Mariboru) je diplomirani filmski režiser. Deluje kot samozaposlen v kulturi ter kot zunanji sodelavec predava na AGRFT v Ljubljani. Njegovi filmi so bili prikazani na pomembnih mednarodnih filmskih festivalih, kot so FID Marseille, Locarno, Tribeca in Rotterdam, ter predstavljeni v filmskih programih muzejev moderne umetnosti, kot so Centre Pompidou, MOMA in ICA. Je prejemnik nagrade Prešernovega sklada.

**Hana Repše** je diplomirala na Pedagoški fakulteti v Mariboru in zaključila podiplomski študij na ALUO v Ljubljani. Od leta 2002 soustvarja, organizira in izvaja različne projekte s področja kulturno-umetnostne vzgoje: vzgojno-izobraževalni program Slon, Kino Vrtiček in ENIMATION, Education in animation. Je sourednica in soavtorica knjige Animirani film v izobraževanju ter priročnika Animirajmo!. Kot likovna pedagoginja izvaja izobraževanja s področja animiranega filma za otroke, mlade in učitelje. Kot mentorica za animirani film sodeluje pri projektih SKUM, FOŠ in Razumevanje filma, izobraževanja in delavnice pa je izvajala tudi na Tajvanu, v Walesu, Srbiji, Avstriji in na Hrvaškem. Od leta 2005 je mentorirala več kot 250 filmov otrok in mladih.

**Strokovna žirija za kratke igrane, dokumentarne, eksperimentalne, animirane in študijske filme podeli nagrade vesna za**: najboljši dokumentarni film, najboljši kratki igrani film, najboljši animirani film, najboljše eksperimentalno AV delo (eksperimentalni film), najboljši študijski film in posebne dosežke. V primeru, da nagrado za najboljši celovečerni film prejme celovečerni dokumentarni film, se podeli nagrado za najboljši dokumentarni film kratkemu ali srednjemetražnemu dokumentarnemu filmu. Enako pravilo velja za animirani film. Nagrado za najboljši dokumentarni, kratki igrani, animirani in študijski film lahko prejmejo le dela, ki imajo večinski producentski delež slovenskih producentov ali so pretežno posneta v slovenskem jeziku.

Odločitev o podelitvi nagrad in o nagrajencih je v izključni pristojnosti strokovne žirije. Svoje odločitve sprejema po postopku, ki ga predpisuje poslovnik o delu strokovne žirije festivala.

**NAGRADA OBČINSTVA**

O najboljšem celovečernem filmu po izboru občinstva odločajo neposredno gledalci z glasovanjem, katerega postopek natančneje določa Pravilnik o Festivalu slovenskega filma. Nagrada je namenjena producentu. Vesno za najboljši film po izboru občinstva bo letos podelil župan Pirana, gospod Đenio Zadković.

**NAGRADA IRIDIUM**

Nagrada za najbojši prvenec. Sponzorska nagrada v vrednosti 5000 EUR za postprodukcijske storitve se podeli režiserju filma.

**NAGRADA ART KINO MREŽE SLOVENIJE (AKMS)**

Nagrada združenja prikazovalcev kvalitetnega in umetniškega filma omogoča prikazovanje in promocijo izbranega celovečernega filma po 28 mestnih kinematografih po Sloveniji. Žirijo sestavljajo **Špela Mrak** (Kinogledališče Tolmin), **Luka Vidic** (Kino Radolca) in **Jure Matičič** (Mestni kino Domžale).

**NAGRADA DRUŠTVA SLOVENSKIH FILMSKIH PUBLICISTOV FIPRESCI**

Društvo slovenskih filmskih publicistov FIPRESCI podeljuje nagrado za najboljši slovenski celovečerni film v tekmovalnem programu FSF Portorož s ciljem dodatne promocije filmske umetnosti, predvsem mladih in/ali prodornih avtorjev in avtoric. Letošnjo žirijo sestavljajo **Bojana Bregar**, **Rok Govednik** in **Simona Jerala**.

**NAGRADA ŽIRIJE MLADIH KRITIKOV**

Na FSF Portorož se zavedamo, da se prihodnost nacionalne kinematografije gradi ob delu z mladimi, ki filme sami ustvarjajo, o njih razmišljajo in pišejo. Vsakoletni pregled izbora študijskih filmov zato zaokrožujemo s podelitvijo nagrade najboljšemu po mnenju žirije mladih kritikov, ki se učijo veščin pisanja kritiških besedil v okviru **filmskokritiške delavnice Ostrimo pogled**.

**NAGRADA KOSOBRIN ZA DRAGOCENE FILMSKE SODELAVCE**

Nagrado podeljuje **Društvo slovenskih režiserjev**.

**POGOVORI Z USTVARJALCI**

Za **filme tekmovalnega programa** dan po projekciji v Beli dvorani Avditorija Portorož pripravljamo **pogovore z ustvarjalci**, ki jih bodo **vodili Denis Valič, Toni Cahunek** in **Tina Poglajen.** Pogovori, ki jih bo v živo prenašala Akademska televizija – AKTV, bodo potekali **med 9.30 in 14.00**, v dvorani pa bodo prisotni gostje, drugi filmski ustvarjalci in novinarji. Natančen urnik bo objavljen na spletni strani v zavihku Program.

Ekipo AKTV sestavljajo Blaž Andrašek, David Champaigne, Katja Predan in Aljaž Zorko, študenti Akademije za gledališče, radio, film in televizijo pod mentorskim vodstvom Aljaža Bastiča. Posnetki pogovorov z ustvarjalci bodo z zamikom objavljeni na spletni strani AKTV.

**STROKOVNI PROGRAM**

V okviru strokovnega programa 24. Festivala slovenskega filma Portorož bomo tudi letos izvedli številne okrogle mize in strokovne posvete, ki bodo posvečeni obravnavi aktualnih filmskih problematik, izmenjavi izkušenj in strokovnih znanj ter nadaljevanju in vzpostavljanju novih poslovnih povezav. **Vse dogodke strokovnega programa bo mogoče obiskati na prizorišču, za večino pa bo omogočen digitalni prenos na daljavo na spletni strani festivala [www.fsf.si](http://www.fsf.si) in na Facebook strani FSF.**

Strokovni program začenjamo že dan pred začetkom festivala **v Ljubljani**, kjer se bosta v ponedeljek, 11. 10., v konferenčnih dvoranah Hotela Slon odvili **predfestivalski filmski delavnici Mitje Okorna** (Leto življenja v Hollywoodu) **in Jana Belcla** (Od Pragerskega do Netflixa), dveh režiserjev, ki jima je uspelo prodreti v mednarodno mrežo enega največjih digitalnih ponudnikov AV vsebin. Dogodek je odprt za celotno javnost – akreditacije za vstop ne bodo potrebne.

V torek, 12. 10., se selimo v Portorož, kjer bomo najprej **sklenili letošnjo scenaristično delavnico Kratka scena**. Udeleženci bodo po intenzivnem razvoju predstavili svoje scenarije producentom in drugi zainteresirani javnosti. Avtorje bosta mentorirala priznani režiser, scenarist in profesor filmske režije na FAMU Pavel Marek ter slovenski producent Jožko Rutar. Nadaljevali bomo z **okroglo mizo o prisotnosti/odsotnosti filma v slovenskem medijskem prostoru z naslovom** **Bolj vidni in slišni?**, kjer bomos predstavniki medijev in filmskimi publicisti razmišljali o tem, kako širši javnosti na jasen in dostopen način predstaviti in približati film kot kompleksen fenomen, ki ni samo ustvarjalnost, ampak tudi refleksija, ter kako s pomočjo kvalitetn(ejš)ih medijskih vsebin dvigniti nivo filmske kulture pri nas.

V sredo, 13. 10., dopoldne, bosta koordinatorki izobraževalnega projekta Art kino mreže Slovenije **Filmska osnovna šola**za pedagoge osnovnih šol po vsej Sloveniji predstavili potek projekta in priporočila za nadaljnji razvoj filmske vzgojev Sloveniji. Popoldan bosta ZKP RTVSLO in FSF predstavila **novo filmsko knjižnico Filmoteka Slovenica**, ki že vsebuje več deset slovenskih filmov in filmov, pri katerih so sodelovali slovenski producenti, želeli pa bi nagovoriti tudi neodvisne producente, da se ji pridružijo in s svojo produkcijo še razširijo nabor slovenskih filmov, ki bodo po legalni poti dostopni gledalcem po vsem svetu. V poznopopoldanskem času bo sledil zabaven dogodek **To bi lahko bil film**, predstavitev petih izbranih zgodb natečaja Pisarne Ljubljane, Unescovega mesta literature in Slovenske kinoteke, ki bi lahko postale film. Zgodbe bo na odru oživil **Boštjan Napotnik – Napo,** predstavili pa bomo tudi utemeljitve žirije.

V četrtek, 14. 10., začenjamo z **okroglo mizo o slovenskem jeziku na filmu**. Pogovor bo moderirala Emica Antončič,urednica revije Dialogi, skupaj s scenaristi, režiserji, igralci, lektorji in filmskimi teoretiki pa bomo razmišljali o različnih vidikih slovenskega jezika na filmu. Sledil bo **strokovni posvet zavoda AIPA** o slovenski neimplementaciji dveh za varovanje avtorskih pravic v AV sektorju zelo pomembnih direktiv Evropskega parlamenta in Evropskega sveta, pa tudi o drugih nujnih spremembah slovenske avtorskopravne zakonodaje. Dan bomo zaključili z **predstavitvijo RE\_ACT-ovega pospeševalnika za filmske dokumentaristke CIRCLE**, programa usposabljanja za največ dvanajst izbranih filmskih ustvarjalk (režiserk in/ali producentk), ki iščejo podporo za razvoj svojega filma in nadaljnji razvoj strokovnih veščin.

V petek, 15. 10., bomo večino dneva spremljali **predstavitev in zaključek scenaristične delavnice Scenarnica**, kije letos že šestič zapored potekala v Ljubljani v organizaciji Društva slovenskih režiserjev (DSR) in DSR Scenaristi, v poznopopldanskih urah pa bo **Slobodan Šijan predstavil svojo novo knjigo Pisatelji v kinu**, ki jo je izdal Filmski center Srbije.

V soboto, 16. 10., začenjamo z enim osrednjih dogodkov letošnjega strokovnega programa, s **posvetom Film in turizem**, kjer bodo vabljeni strokovnjaki svoje misli še posebej povezali z vplivom filmskih festivalov na turistično ponudbo kraja, v katerem se dogajajo; na drugi strani bomo od predstavnikov turističnih organizacij in občin poskusili izvedeti, kaj pričakujejo od kulturne ponudbe in ali njihova strategija kulturnega turizma vključuje tudi film in filmske dogodke. Opoldne bo DSR predstavilo **dokumentaristični laboratorij** **Dokumentarnica**, ki poteka pod mentorskim vodstvom režiserjev Matjaža Ivanišina, Roka Bička in Petre Seliškar. V času kosila bo Društvo slovenskega animiranega filma organiziralo **skupno srečanje filmskih profesionalcev in študentov s pogostitvijo**, ob 16. uri pa bo DSR podelilo **nagradi kosobrin** za dragocene filmske sodelavce za leti 2020 in 2021.

V nedeljo, 17. 10., bomo strokovni program zaključili s **predstavitvijo Iniciative filmskih festivalov nevladnih organizacij**, ki so jo oblikovali predstavniki domačih mednarodnih festivalov, njen namen pa je strokovno povezovanje aktivnih organizatorjev iz vse Slovenije, analiza aktualnega stanja na področju filmskih festivalov v Sloveniji, prepoznavanje problematik delovanja, dialog z odločevalci in prizadevanje za izboljšanje pogojev za ustvarjanje in organizacijo filmskih festivalov ter oblikovanje skupne vizije za prihodnost področja.

V primeru zaostrenih epidemioloških razmer bomo dogodke izvedli hibridno, v živo bodo prisotni udeleženci, obiskovalci pa bodo spremljali spletni prenos na daljavo.

**SPREMLJEVALNI PROGRAM – DOGAJANJE V KINU MONFORT**

V Monfortu se bo po končanih filmskih projekcijah odvijal glasbeni program, ki bo letos še posebej bogat in skrbno pripravljen. Program je oblikoval **Brane Rončel**, ki bo v sredo, 13. 10., poskrbel za **DJ večer** **funka, R&B-ja ter afriških, brazilskih in latino ritmov**, s svojo glasbeno zbirko pa bo pospremil tudi ostale dogodke spremljevalnega programa. V četrtek, 14. 10., bodo festivalski glasbeni oder zasedli **Lovro Ravbar & Get On Board Collective**, ki od izida albuma Get On Board leta 2017 navdušujejo občinstvo z velikimi odmerkom ritma in bogato harmonijo ter z odličnimi solisti. V petek, 15. 10., ne zamudite nastopa **Kennyja 'Blues Boss' Wayna**, sedeminsedemdesetletnega pianista, pevca in tekstopisca, znanega po svojem obvladovanju klasičnega boogie-woogieja, starega bluesa, swinga in jazza New Orleansa. V zasedbi njegove letošnje jesenske evropske turneje je tudi Russell Jackson, dolgoletni basist kralja bluesa B. B. Kinga. Sobotni večer pa bo namenjen zasedbi **The Dreams**, najboljšemu slovenskemu jam bandu. Southern rock in blues sta preozka okvira za opis žanra te sedemčlanske zasedbe, sta pa trden temelj za živo improvizacijo, ki se vedno znova zgodi med nastopi. Glavna motiva za nastanek in delovanje skupine The Dreams sta odkrivanje bogastva dinamične glasbe, polne improvizacij, in pretakanje pozitivne energije med glasbeniki in poslušalci.

**Vstop na večerna druženja v Monfortu je prost, koncerti pa se bodo pričenjali ob 23.00.**

**FESTIVALSKA PRIZORIŠČA IN PRODAJA VSTOPNIC**

**Portorož**

Osrednji festivalski prizorišči:

- **Avditorij Portorož** (Senčna pot 8 A)

- **Razstavišče Monfort** (Obala 8)

V času festivala se bosta blagajni v Avditoriju in Monfortu odprli uro pred začetkom prve projekcije in bosta odprti do začetka zadnje projekcije. Spletna prodaja poteka na povezavi <https://avditorij.kupikarto.si/>.

**Piran**

Dodatno festivalsko prizorišče:

* **Gledališče Tartini** (Kidričevo nabrežje 6)

V Gledališču Tartini bosta potekali brezplačni matineji in predstavitev revije Dnevi slovenskega filma v Beogradu s projekcijo filma.

**Ljubljana**

* **Konferenčni center Hotela Slon** (Slovenska cesta 34)

V Hotelu Slon bo v ponedeljek, 11. 10., potekal predfestivalski dogodek, filmski delavnici Mitje Okorna in Jana Belcla.

**AKREDITACIJE**

Akreditacija vam omogoča ogled vseh festivalskih projekcij v Avditoriju Portorož in Razstavišču Monfort, vendar **morate pred vstopom v dvorano obvezno prevzeti vstopnico na blagajni Avditorija ali Monforta**. Svetujemo vam, da si vstopnice zagotovite pravočasno in se izognete čakanju v vrsti tik pred projekcijo. Naenkrat lahko prevzamete vstopnice za vse izbrane projekcije tekočega dne, vendar le za vsak dan posebej. Akreditacije so opremljene s fotografijami in niso prenosljive.

Prosimo, da prošnjo za akreditacijo oddate prek [spletne prijavnice](https://www.fsf.si/2021/akreditacije/) **do vključno srede, 6. oktobra**. Po tem datumu se bo možno akreditirati le še na info točki festivala, vendar le do sobote, 16. oktobra.

Ob uspešni prijavi vas bo akreditacija čakala na info točki od začetka festivala **do sobote, 16. oktobra**, **do 20. ure**. Svetujemo vam, da akreditacijo prevzamete pravočasno in se izognete čakanju v vrsti. Plačila filmskega evra ste novinarji oproščeni.

**OTVORITVENA IN ZAKLJUČNA SLOVESNOST**

**OTVORITEV**: torek, 12. 10., ob 20. uri.

**ZAKLJUČEK**: nedelja, 17. 10., ob 19. uri.

Tako otvoritvena kot zaključna slovesnost bosta potekali **v Glavni dvorani Avditorija Portorož**, sprejema po slovesnostih pa v njegovem preddverju. Režiser otvoritvene in zaključne slovesnosti je Ven Jemeršič.

Veselimo se srečanja z vami!

Ekipa 24. FSF Portorož

*Dodatne informacije:*

*Špela Barlič, vodja odnosov z javnostmi 24. FSF Portorož
M: 031 523 262
E:* *pr@fsf.si*

*Ula Ukmar, koordinatorica odnosov z javnostmi 24. FSF Portorož
M: 040 302 590
E:* *press@fsf.si*